LIT เสริมทัพดิจิทัลมาร์เก็ตติ้ง ขยายฐานลูกค้าเพิ่มดันพอร์ตสินเชื่อโต
LIT เสริมทัพดิจิทัลมาร์เก็ตติ้ง ขยายฐานลูกค้าออนไลน์เพิ่ม 17% ดันพอร์ตสินเชื่อโต พร้อมโชว์แบ็กล็อกวงเงินสินเชื่อ 200 ล้านบาท
LIT เสริมทัพดิจิทัลมาร์เก็ตติ้ง ขยายฐานลูกค้าออนไลน์เพิ่ม 17% ดันพอร์ตสินเชื่อโต พร้อมโชว์แบ็กล็อกวงเงินสินเชื่อ 200 ล้านบาท
12 พ.ย. 2562

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยว่า ผลการดำเนินงานของบริษัทฯ ในไตรมาส 3/62 มีรายได้รวม 118.38  ล้านบาท ลดลง 1.93 ล้านบาท หรือ -1.60% เทียบช่วงเดียวกันของปีก่อน มีรายได้รวม 120.31 ล้านบาท และมีกำไรสุทธิในไตรมาส 3/62 ที่ 33.79 ล้านบาท ลดลง -12.10% เทียบช่วงเดียวกันของปีก่อน มีกำไรสุทธิ 38.44 ล้านบาท บนภาวะเศรษฐกิจของประเทศที่ชะลอตัว และด้วยนโยบายการให้สินเชื่อที่รัดกุม
อย่างไรก็ตาม บริษัทฯ พร้อมเดินหน้าทำตามเป้าหมายในการสนับสนุนสินเชื่อมากกว่า 11,000 ล้านบาทในปี 2562 และคาดว่าแนวโน้มผลการดำเนินงานในปี 2562 – 2563 จะเติบโตได้อย่างแข็งแกร่งจากการให้สินเชื่อเพื่อสนับสนุนโครงการภาครัฐในยุคดิสรัปชั่น พร้อมโชว์แบ็กล็อกวงเงินสินเชื่อ 200 ล้านบาทโดยล่าสุดบริษัทฯได้สนับสนุนสินเชื่อนวัตกรรมที่จอดรถอัจฉริยะแห่งอนาคต มูลค่าสัญญากว่า 70.96 ล้านบาท
อีกทั้ง ยังคงเดินหน้าให้สินเชื่อในโครงการติดตั้งเครื่องตรวจอาวุธและระเบิด-สายพานลำเลียง เพื่อยกระดับความปลอดภัยสนามบินในประเทศตามมาตรฐาน ICAO และโครงการวิทยุสื่อสารโทรคมนาคม นอกจากนี้ บริษัทฯ ได้เตรียมเงินทุน เพื่อรองรับการขยายพอร์ตสินเชื่อ จากแผนการออกหุ้นกู้ในเดือนธันวาคม ภายหลังจากการประเมินการจัดอันดับเครดิต (Credit Rating)
ขณะที่ผลการดำเนินงานในงวด 9 เดือนแรกของปี 2562 มีรายได้รวม 351.27 ล้านบาท เพิ่มขึ้น 14.68 ล้านบาท หรือ 4.36% เทียบช่วงเดียวกันของปีก่อน มีรายได้รวม 336.59 ล้านบาท และมีกำไรสุทธิในงวด 9 เดือนแรกที่ 102.68 ล้านบาท ในขณะที่พอร์ตลูกหนี้สินเชื่ออยู่ที่ 2,655.08 ล้านบาท และมียอดปล่อยสินเชื่ออยู่ที่ 7,649 ล้านบาท
สำหรับแผนการดำเนินธุรกิจของบริษัทฯในปีนี้ ให้ความสำคัญกับการเติบโตที่ยั่งยืน และการเพิ่มขีดความสามารถในการแข่งขัน ควบคู่ไปกับการบริหารความเสี่ยง ตามโรดแมพระยะยาวที่วางไว้ (2561-2563) ซึ่งในช่วงที่ผ่านมาบริษัทฯได้มีการปรับกลยุทธ์ด้านการตลาด เพื่อรองรับการให้บริการในกลุ่มลูกค้าเฉพาะทาง ทำให้สามารถคัดเลือกผลิตภัณฑ์ทางการเงินของบริษัทฯที่มีความหลากหลายได้ตรงความต้องการของลูกค้าได้เป็นอย่างดี
อีกทั้งยังเดินหน้าขยายตลาดผ่านช่องทางดิจิทัลมาร์เก็ตติ้ง เพื่อเพิ่มช่องทางการเข้าถึงสินเชื่อให้กับลูกค้า SMEs อีกช่องทางหนึ่ง ซึ่งปีที่ผ่านมาได้รับการตอบรับที่ดี โดยลูกค้าที่มาจากตลาดออนไลน์มีสัดส่วนคิดเป็น 17.33% ของจำนวนรายลูกค้าใหม่ทั้งหมด
แม้บริษัทฯจะมีจุดแข็งในแง่ของการปล่อยสินเชื่อได้อย่างรวดเร็ว ให้วงเงินสูง และไม่จำเป็นต้องมีหลักทรัพย์ค้ำประกัน แต่บริษัทยังคงเข้มงวดและให้ความสำคัญกับการบริหารจัดการความเสี่ยง (Risk Management) ควบคู่ไปกับการดำเนินธุรกิจ และมีนโยบายในการคัดกรองลูกค้าอย่างเข้มงวด เพื่อให้สอดคล้องกับสภาวะเศรษฐกิจปัจจุบัน ผ่านการจัดตั้ง บริษัท ลิท เซอร์วิส แมเนจเม้นท์ เพื่อวิเคราะห์สินเชื่อ รวมไปถึงการบริหารจัดการพอร์ตสินเชื่อให้มีกระจายพอร์ตสินเชื่อในแต่ละอุตสาหกรรม SMEs อีกทั้งมุ่งเน้นกลุ่มลูกค้าที่เป็นคู่ค้ากับหน่วยงานราชการและรัฐวิสาหกิจโดยมีพอร์ตสินเชื่อโครงการภาครัฐคิดเป็น 60% ของพอร์ตสินเชื่อรวม
อนึ่ง ผลการดำเนินงานย้อนหลัง LIT นับตั้งแต่เข้าจดทะเบียนในตลาดหลักทรัพย์ฯ ทำสถิติสูงสุดใหม่ในทุกปี โดยปี 2557-2561 กำไรสุทธิ 47.81 ล้านบาท 70.45 ล้านบาท  100.66 ล้านบาท 145.49 ล้านบาท และ 148.84 ล้านบาท อีกทั้ง บริษัทฯ ได้รับการจัดอันดับบริษัทจดทะเบียนที่มีการกำกับดูแลกิจการ (CG Score) ประจำปี 2562 ในระดับดีเลิศ (Excellent)  ต่อเนื่องถึง 2 ปีซ้อน (2561-2562 ) อีกด้วย